b'\n_START_ARTICLE_\nAntanas Kelmelis\n_START_PARAGRAPH_\nAntanas Kelmelis (g. 1941 m. gruod\xc5\xbeio 6 d. Kap\xc4\x8diamiestyje, Lazdij\xc5\xb3 raj.) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\nBaig\xc4\x99s Kap\xc4\x8diamies\xc4\x8dio vidurin\xc4\x99 mokykl\xc4\x85, 1959\xe2\x80\x931963 m. choro dirigavimo mok\xc4\x97si Kauno Juozo Gruod\xc5\xbeio muzikos technikume (d\xc4\x97st. Andrius Kairys). Mokydamasis d\xc4\x97st\xc4\x97 muzik\xc4\x85 miesto I-ojoje vidurin\xc4\x97je mokykloje \xe2\x80\x93 internate. 1963\xe2\x80\x931966 m. tarnavo sovietin\xc4\x97je armijoje._NEWLINE_1966\xe2\x80\x931971 m. choro dirigavim\xc4\x85 studijavo Lietuvos valstybin\xc4\x97je konservatorijoje (vyr. d\xc4\x97st. Juozo Barausko klas\xc4\x97). Studij\xc5\xb3 metais Vilniaus 3-ojoje vaik\xc5\xb3 muzikos mokykloje vadovavo chorui ir akordeon\xc5\xb3 orkestrui, dainavo Lietuvos radijo ir televizijos vyr\xc5\xb3 vokaliniame oktete._NEWLINE_Nuo 1971 m. rudens \xe2\x80\x93 Kauno medicinos instituto Estetinio lavinimo katedros vyr. d\xc4\x97stytojas ir student\xc5\xb3 mi\xc5\xa1riojo choro \xe2\x80\x9eNeris\xe2\x80\x9c dirigentas (meno vadovas Algimantas Mi\xc5\xa1eikis). Panaikinus Estetinio lavinimo katedr\xc4\x85, nuo 1981 m. visi meno kolektyvai priskirti Fizinio lavinimo katedrai. A. Kelmelis buvo estetinio kurso vadovas, 1987\xe2\x80\x931988 m. \xe2\x80\x9eNeries\xe2\x80\x9c choro meno vadovas, 1988\xe2\x80\x931989 m. v\xc4\x97l dirigentas, 1989\xe2\x80\x931994 m. choro meno vadovas ir dirigentas. Choras koncertavo Kaune, Kijeve, giedojo Kauno ir Raseini\xc5\xb3 ba\xc5\xbeny\xc4\x8diose, dalyvavo 1990 m. Lietuvos tautin\xc4\x97je dain\xc5\xb3 \xc5\xa1vent\xc4\x97je, 1991 m. Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97je \xe2\x80\x9eGaudeamus-XI\xe2\x80\x9c Ogr\xc4\x97je (Latvija) ir kituose kult\xc5\xabros renginiuose. Su Kauno kameriniu orkestru pareng\xc4\x97 Antonijaus Vivaldi kantat\xc4\x85 \xe2\x80\x9eGloria\xe2\x80\x9c ir kit\xc5\xb3 stambesni\xc5\xb3 k\xc5\xabrini\xc5\xb3._NEWLINE_1971\xe2\x80\x931978 m. vadovavo Kauno profs\xc4\x85jung\xc5\xb3 kult\xc5\xabros r\xc5\xabm\xc5\xb3 mergin\xc5\xb3 vokaliniam ansambliui. 1976\xe2\x80\x931984 m. Kauno Raudonojo Kry\xc5\xbeiaus ligonin\xc4\x97s moter\xc5\xb3 choro vadovas. 1977 m. kolektyvas koncertavo Estijoje (Tartu), 1978 m. dalyvavo respublikiniame moter\xc5\xb3 ir vyr\xc5\xb3 s\xc4\x85skrydyje \xc5\xa0iauliuose ir 1980 m. respublikin\xc4\x97je dain\xc5\xb3 \xc5\xa1vent\xc4\x97je, 1982 m. respublikiniame chor\xc5\xb3 konkurse Vilniuje laim\xc4\x97jo antr\xc4\x85j\xc4\x85 viet\xc4\x85. Kelet\xc4\x85 met\xc5\xb3 vadovavo ir Kauno gamyklos \xe2\x80\x9eElektra\xe2\x80\x9c mi\xc5\xa1riajam chorui \xe2\x80\x93 pareng\xc4\x97 1975 m. respublikinei dain\xc5\xb3 \xc5\xa1ventei. 1980\xe2\x80\x931990 m. dirbo su Kauno \xe2\x80\x9eVaivoryk\xc5\xa1t\xc4\x97s\xe2\x80\x9c fabriko vokaliniais ansambliais, kurie dalyvaudavo koncertuose, pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3 peln\xc4\x97 \xe2\x80\x9eSidabrini\xc5\xb3 bals\xc5\xb3\xe2\x80\x9c konkursuose._NEWLINE_Nuo 1981 m. Kauno akademini\xc5\xb3 klinik\xc5\xb3 moter\xc5\xb3 vokalinio ansamblio \xe2\x80\x9eKoleg\xc4\x97s\xe2\x80\x9c vadovas. Ansamblis daug met\xc5\xb3 buvo vienas geriausi\xc5\xb3 kolektyv\xc5\xb3 mieste, da\xc5\xbenai koncertavo, prizini\xc5\xb3 viet\xc5\xb3 laim\xc4\x97jo respublikiniuose \xe2\x80\x9eSidabrini\xc5\xb3 bals\xc5\xb3\xe2\x80\x9c Palangoje ir \xe2\x80\x9eRatny\xc4\x8d\xc4\x97l\xc4\x97s\xe2\x80\x9c Druskininkuose konkursuose. Nuo 1992 m. Kauno medicinos akademijos Kult\xc5\xabros centro vadovas._NEWLINE_A. Kelmelis \xe2\x80\x93 Kauno miesto dain\xc5\xb3 \xc5\xa1ven\xc4\x8di\xc5\xb3 dirigentas, 1991 m. Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97s \xe2\x80\x9eGaudeamus-XI\xe2\x80\x9c Ogr\xc4\x97je (Latvija) dirigentas. Kauno miesto vokalini\xc5\xb3 ansambli\xc5\xb3 sekcijos pirmininkas, repertuarin\xc4\x97s meno tarybos narys.'